Johs. Poulsen (RV), 2009-04-21:
I forlængelse af transportministerens argumentation kan jeg meddele, at Det Radikale Venstre ej heller kan støtte beslutningsforslaget, som det foreligger her.
Vi tager udgangspunkt i lidt den samme tankegang, nemlig i spørgsmålet om, hvorvidt der er et problem, og der når vi frem til, at det er der ikke.
Og hvis der reelt ikke kan siges at være et problem, hvorfor skal man så begynde at sætte ind over for det - ganske omfattende, faktisk med kontrolsystemer og forskellige foranstaltninger, som indebærer, at man sådan set beder om, at folk kontrolleres i meget stort omfang?
Jeg har selvfølgelig hørt hr. Kim Christiansen tidligere argumentere med, om man ikke skal forebygge en eventuel ulykke, før den sker, men det kan man sige om rigtig, rigtig mange forhold i vores samfund, og det kan jo føre til en meget, meget vidtgående indgriben over for hvert eneste individ i vores samfund, hvis man skal forebygge alt, hvad man kan tænke sig til kunne forekomme i en eller anden situation.
Der er altså en balance mellem at sætte ind med en sådan tankegang og så at have et udgangspunkt, hvor man har tillid til, at de, der varetager en given opgave, som de er sat til - i det her tilfælde chauffører - også er i stand til at leve op til det.
Det er jo lige nøjagtig bundlinjen i den her sag, at danske buschauffører hver evig eneste dag i tusindvis af tilfælde udviser meget, meget stor ansvarlighed og gør et stort og flot stykke arbejde, og der er ingen grund til på forhånd at have en forventning om, at de ikke også fremover vil være i stand til det.
Det er afgørende for, hvorfor vi ikke mener, at man skal støtte forslaget her.
I det hele taget synes vi også, det er en helt reel diskussion i Folketinget engang imellem at forholde sig til, hvorvidt vi nu også skal lægge op til at indføre regler og kontrolforanstaltninger i rigtig mange sammenhænge, hvis vi ikke behøver gøre det - altså hvis der reelt ikke er en tungtvejende grund til at gøre det.
Det gælder sådan set ikke bare i forhold til det her forslag, men også i forhold til en række andre områder, at det nødvendigvis må være relevant for Folketinget at diskutere, om det er vigtigt i tide og utide at indføre regler på områder, hvor det måske netop, som i det her tilfælde, ikke retter sig mod et omfattende problem, men blot om noget, som man kunne tænke sig til muligvis kunne være et problem.
Hvis man lægger op til at anvende den fremgangsmåde, som ligger her i forslaget, så bliver der jo tale om, som vi også har set med en række andre beslutningsforslag i denne folketingssamling, at man vil føre symbolpolitik og altså vise, at man vil gøre noget ved noget, uanset om der egentlig er et problem, der skal gøres noget ved.
Derfor er vi enige med transportministeren, når han afviser beslutningsforslaget.
Vi er i øvrigt også enige i, at man skal overveje, om de ressourcer, som skal bruges både til installation og for den sags skyld også til kontrol, ikke i sammenhængen kunne anvendes bedre.
Vi har naturligvis ikke noget imod, at operatører eller ejere af selskaberne forholder sig til det her i en sammenhæng, hvor de måtte ønske at gøre det, at de på frivillig basis går ind i forskellige ordninger eller beslutter sig for at indgå aftaler på området.
Det synes vi fint man kan overlade til de, der har ansvaret for det i det daglige.
I det hele taget ville det være fornemt, hvis Folketinget i langt flere tilfælde ville have den tilgang.
Vi synes altså ikke, der er brug for hverken nye regler om installationer eller nye regler om kontrol osv.